Verdagte voertuig lei polisie tot by moordtoneelDie minibustaxi waarop daar beslag gelê is. (Foto: SAPD) Parate polisiebeamptes wat Vrydag ŉ verdagte minibustaxi in Tsolo in die Oos-Kaap afgetrek het, se oplettendheid het daartoe gelei dat ŉ man se bebloede liggaam gevind en die vyf insittendes in die taxi van moord aangekla is. Kapt. Khaya Tonjeni, woordvoerder van die polisie, sê drie beamptes was Vrydag omstreeks 22:00 op die uitkyk vir ŉ gekaapte taxi nadat inligting oor dié voertuig deur die amptelike polisiekanale by hulle uitgekom het. Naby die Gushingalo-wisselaar het hulle ŉ verdagte Quantum‑bussie gesien wat geen nommerplate voor of agter gehad het nie. Die beamptes het die bussie voorgekeer en die bestuurder opdrag gegee om af te trek. Volgens Tonjeni was daar vier mans en ŉ vrou in die voertuig en die beamptes het hulle ondervra. “Die beamptes het egter onraad vermoed toe hulle bloed op die sweetpaktop van die bestuurder gesien het. Daar was ook bloedvlekke binne die voertuig en die insittendes kon nie ŉ rede vir die bloed verskaf nie,” sê Tonjeni. “’n Selfoon is ook by een van die insittendes gekry wat die beamptes nog meer onraad laat vermoed het. Al vyf verdagtes, tussen 19 en 20 jaar oud, is in hegtenis geneem en die voertuig is gekonfiskeer.” Tonjeni sê die bystandspeurder, plaaslike polisiebeamptes en die Vispol-bevelvoerder het hand bygesit om die saak verder te ondersoek. Die eienaar van die taxi is opgespoor en hy het aan die polisie gesê die taxibestuurder is Vrydag laas gesien toe hy vir diens aangemeld het. By nadere ondersoek het dit Saterdag aan die lig gekom dat die taxibestuurder vermoor en sy liggaam op een van die plase naby Maclear gestort is. Die verdagtes het die liggaam en die moordtoneel aan polisiebeamptes uitgewys, sê Tonjeni. Aanklagte van moord is daarna teen die verdagtes aanhangig gemaak. Lt.genl. Liziwe Ntshinga, provinsiale polisiekommissaris in die Oos-Kaap, het die beamptes gelukgewens met ŉ deeglike ondersoek wat tot die verdagtes se inhegtenisneming gelei het.